## Informatīvais ziņojums “Par Eiropas Savienības veselības ministru

## 2020. gada 30. oktobra neformālajā sanāksmē izskatāmajiem jautājumiem”

2020. gada 30. oktobrī notiks Vācijas prezidentūras ES Padomē (turpmāk – Prezidentūra) organizēta neformāla Eiropas Savienības (turpmāk - ES) veselības ministru videokonference, kuras darba kārtībā ir ietverts jautājums par Pasaules Veselības organizācijas (turpmāk – PVO) stiprināšanu, kā arī informatīvs punkts par “Padomes rekomendāciju par saskaņotu pieeju brīvas pārvietošanās ierobežošanā, reaģējot uz Covid-19 pandēmiju”. Sanāksmes mērķis ir turpināt š.g. 2. oktobra neformālajā ES veselības ministru videokonferencē aizsākto viedokļu apmaiņu par PVO stiprināšanu. Ņemot vērā iepriekš minēto, Prezidentūra ir sagatavojusi “Padomes un dalībvalstu valdību pārstāvju secinājumu projektu par ES lomu Pasaules Veselības organizācijas stiprināšanā” (turpmāk – Padomes secinājumu projekts).

1. **Informācija par izskatāmajiem jautājumiem**

Padomes secinājumu projektā norādīts, ka Covid-19 pandēmija un tās veselības, sociālās un ekonomiska rakstura sekas ir vēl vairāk uzsvērušas nepieciešamību pēc stipras globālas daudzpusējas sadarbības, stiprām globālām veselības kapacitātēm un pēc pasaules mēroga reakcijas uz veselības izaicinājumiem.

Pamatojoties uz tās mandātu, PVO ir galvenā loma kā vadošajai un koordinējošai institūcijai, lai risinātu globālos veselības izaicinājumus, tostarp, gatavībā uzliesmojumiem, to novēršanā, atklāšanā un reaģēšanā uz šiem uzliesmojumiem. Tomēr, neskatoties uz to, ka PVO mandāts ir plašs, pēdējās pandēmijas ir parādījušas, ka starptautiskās sabiedrības gaidas, kaut arī tās atšķiras atkarībā no nacionālā konteksta, kopumā ir lielākas par pašreizējām PVO iespējām un tās spēju atbalstīt dalībvalstis spēcīgu un izturīgu veselības sistēmu veidošanā, kas sniedz augstas kvalitātes pakalpojumus tiem, kam tā ir nepieciešama, neatstājot nevienu cilvēku novārtā arī pandēmiju laikā.

Problēmas, ar kurām pašlaik saskaras PVO, piemēram, pārredzamība, sinerģija, finansēšana, atbildība, kā arī izaicinājumi saistībā ar PVO atbildes reakciju uz pašreizējo pandēmiju, ietverot problēmas attiecībā uz organizācijas paredzamu un ilgtspējīgu finansējumu, un atšķirības starp PVO dalībvalstu gaidām un organizācijas spējām prioritāri ir ņemamas vērā tās pārvaldības institūcijās. Neskatoties uz problēmām, ar kurām saskaras PVO, ir īstenoti svarīgi soļi, piemēram, Starptautisko veselības aizsardzības noteikumu (turpmāk – IHR) pārskatīšana 2005. gadā, PVO ārkārtas veselības programmas izveidošana 2016. gadā, Neatkarīgās uzraudzības un konsultatīvās komitejas (turpmāk – IOAC) izveidošana 2015. – 2016. gadā un Neatkarīgās sagatavotības un pandēmijas reaģēšanas grupas (turpmāk - IPPR) izveide 2020. gadā.

Attiecībā uz IHR pārskatīšanu Padomes secinājumu projektā piedāvāti konkrēti pasākumu ierosinājumi, neskarot pašreizējās pārskatīšanas un novērtēšanas mehānismu galīgos ziņojumus un rekomendācijas, piemēram, jāapsver trauksmes sistēmas pārskatīšana, lai pasludinātu starptautiskas nozīmes ārkārtas situāciju sabiedrības veselībā, īstenoto reaģēšanas darbību pozitīvās un negatīvās ietekmes novērtēšana un esošo zināšanu trūkumu pārbaude, PVO normatīvo lomu un spēju stiprināšana u.tml.

Ņemot vērā iepriekš minēto, Padomes secinājumu projektā uzsvērts, ka ES un tās dalībvalstis pilnībā atbalsta PVO vadošo un koordinējošo lomu pasaules veselībā, un tāpēc veicinās vajadzīgo PVO reformu pasākumu savlaicīgu īstenošanu, pamatojoties uz attiecīgajiem ziņojumiem un rekomendācijām, ar mērķi stiprināt organizāciju un nodrošināt PVO pārvaldes institūciju turpmāku darbību.

Padomes rekomendācija par saskaņotu pieeju brīvas pārvietošanās ierobežošanā, reaģējot uz Covid-19 pandēmiju – Veselības ministrija pieņem zināšanai informatīvo punktu. 13. oktobra Mertens sanāksmes ziņojumā, sagatavojot 14. oktobra COREPER I sanāksmi, Prezidentūra norādīja, ka diskusija nav plānota.

Š.g. 13. oktobrī Padome pieņēma rekomendāciju, ar ko izveido kopējus kritērijus un vienotu sistēmu ceļošanas pasākumiem, reaģējot uz pandēmiju Covid-19. Rekomendācijas mērķis ir palīdzēt dalībvalstīm pieņemt lēmumus, pamatojoties uz epidemioloģisko situāciju dalībvalstīs.

Eiropas Slimību profilakses un kontroles centrs katru nedēļu izveidos kopīgas kartes ar krāsu kodiem, kas sadalīts pa reģioniem, ņemot vērā dalībvalstu sniegtos datus par šādiem kritērijiem:

* 14 dienu kumulatīvais Covid-19 gadījumu skaits uz 100 000 iedzīvotājiem;
* Pēdējā nedēļā veikto testu skaits uz 100 000 iedzīvotāju (testu skaits);
* Pēdējā nedēļā veikto pozitīvo testu procentuālā daļa (testa pozitivitātes rādītājs).

Dalībvalstis arī vienojās vismaz 24 stundas pirms pasākumu stāšanās spēkā sniegt sabiedrībai skaidru, visaptverošu un savlaicīgu informāciju par visiem jaunajiem pasākumiem vai prasībām.

1. **Latvijas nostāja**

**Latvija kopumā atbalsta** sagatavotos Padomes secinājumus, uzskatot, ka ES dalībvalstīm ir jāspēlē koordinēta un proaktīva loma PVO stiprināšanā. ES dalībvalstu nostāja un viedoklis ir nozīmīgs, lai veicinātu PVO stiprināšanas veiksmīgu īstenošanu. Lai to panāktu, ir nepieciešama koordinācija visos līmeņos, proti, visām iesaistītajām pusēm, piemēram, dalībvalstīm, PVO ir jāparāda skaidra vadība. Tāpat ir skaidri jānodefinē, kas ir domāts ar “koordinācijas loma” un kādi būtu mehānismi un veidi, lai veiksmīgi ietekmētu PVO reformu procesu. PVO reformu jautājums skar visas dalībvalstis, tāpēc, lai būtu skaidra tālākā virzība šajā jautājumā, ir nepieciešama visaptveroša situācijas analīze, pamatojoties uz IPPR, IOAC, IHR Pārskata komitejas ziņojumiem, no kuras veicamas attiecīgās izmaiņas. Turklāt ir jānāk klajā ar konkrētām kopīgām prioritātēm, tās pārvēršot konkrētos galvenajos rezultātos. Vienlaikus **Latvija atbalsta** esošo struktūru kapacitāšu izmantošanu, neveidojot jaunas struktūras.

**Latvija piekrīt** Padomes secinājumos paustajam viedoklim, kastarptautiskās sabiedrības gaidas attiecībā uz PVO ir lielākas nekā tās kapacitāte. Tomēr nevar noliegt, ka pēdējo gadu laikā PVO jau ir veikusi izmaiņas, lai organizāciju labāk sagatavotu dažādu veselības problēmu risināšanai. Piemēram, pārvaldes procesi ir savstarpēji saskaņoti, PVO prioritātes ir noteiktas, risinātas un finansētas atbilstoši saskaņotajām prioritātēm. Tomēr ir būtiski turpināt uzsāktās reformas.

**Latvija uzskata**, ka ir jāstiprina PVO mandāts veselības drošības jomā, tomēr tas ir iespējams, ja ir spēcīgas nacionālās veselības sistēmas, jo globālā veselības drošība ir cieši saistīta ar nacionālajām veselības sistēmām.

**Latvija pozitīvi vērtē** IPPR paneļa izveidi un gaida tā darbības turpmākos rezultātus un izdarītos secinājumus.

Attiecībā uz IHR pārskatīšanu **Latvija atbalsta** piedāvātos pasākumu ierosinājumus, neskarot pašreizējās pārskatīšanas un novērtēšanas mehānismu galīgos ziņojumus un rekomendācijas. Vienlaikus **Latvija vērš uzmanību**, ka IHR mandāts ir plašs un visaptverošs, atstājot lielu iespēju dalībvalstīm izpausties mandāta interpretācijā. Tas, savukārt, padara valstis neviendabīgas sagatavotībai ārkārtas situācijām. IHR stiprināšana ir būtiska, taču **Latvija uzskata**, ka nav nepieciešams izveidot jaunus instrumentus. ES un tās partneriem būtu jānosaka sabiedrības veselības sagatavotībai nepieciešamais epidemioloģisko darbību apjoms, kas tālāk būtu jāattīsta visā pasaulē. Ir jāveido saskaņota, stratēģiska pieeja, kā arī jāpadara saziņa efektīvāka un elastīgāka. Ir jābūt periodiskam IHR izvērtējumam nacionālā līmenī.

Ņemot vērā iepriekš minēto, **Latvija uzsver**, ka, lai stiprinātu PVO, ir jāuzlabo agrīnās brīdināšanas, datu vākšanas, epidemioloģiskā monitoringa un materiālu, informācijas apmaiņas sistēmas. Tāpat lēmumu pieņemšana jābalsta uz faktiem, kā arī jācenšas izvairīties no papildus administratīvā sloga. Visos procesos saistībā ar PVO reformām ir būtiski ievērot caurspīdīgumu.

**Latvijas delegācija:**

Delegācijas vadītājs:

Veselības ministre I.Viņķele.

Delegācijas dalībnieki:

Veselības ministrijas Eiropas lietu un starptautiskās sadarbības departamenta direktore L.Timša.

Veselības ministrijas nozares padomniece Latvijas Republikas Pastāvīgajā pārstāvniecībā ES K.Zālīte.

Veselības ministre I.Viņķele

Iesniedzējs: Veselības ministre I.Viņķele

Vīza: Valsts sekretāre D.Mūrmane-Umbraško